สศช. ประกาศ GDP ไทยปี 65 โตต่ำกว่าเป้า อยู่ที่ 2.6%
คาด GDP ปี 66 ขยายตัว 2.7-3.7% หรือค่ากลาง 3.2% หลังส่งออกทรุด ฝากความหวังท่องเที่ยวฟื้นตัวขับเคลื่อนเศรษฐกิจ ควบคู่การบริโภคภายในประเทศ
17 ก.พ. 2566

นายดนุชา พิชยนันท์ เลขาธิการสภาพัฒนาการเศรษฐกิจและสังคมแห่งชาติ (สศช.) เปิดเผยตัวเลขผลิตภัณฑ์มวลรวมภายในประเทศ หรือ จีดีพี (GDP) ของไทย ว่า ในปี 2565 เศรษฐกิจไทยขยายตัวได้เพียง 2.6% ต่ำกว่าประมาณการเดิมที่ สศช. ประเมินเอาไว้ก่อนหน้านี้ว่าจะขยายตัวได้ถึง 3.2% หลังได้รับผลประทบจากการส่งออกที่ชะลอตัวอย่างหนักในช่วงไตรมาสที่ 4 ปี 2565
 
ส่วนไตรมาสที่ 4 ของปี 2565 เศรษฐกิจขยายตัวเพียง 1.4% ชะลอตัวลงจากไตรมาสก่อนที่ขยายตัว 4.5% หลังจากการส่งออกสินค้า หดตัวมากถึง 10.5% ซึ่งเป็นไปตามสถานการณ์ชะลอตัวของเศรษฐกิจโลก สอดคล้องกับหลายประเทศอาเซียนที่มีอัตราการส่งออกชะลอตัวลงเช่นกัน ส่วนตัวชี้วัดอื่น ๆ ยังปรับตัวดีและเศรษฐกิจยังคงมีเสถียรภาพ
 
อย่างไรก็ตาม ในช่วงไตรมาสที่ 4 ปี 2565 เศรษฐกิจของประเทศเศรษฐกิจหลักทั่วโลกปรับตัวลดลง ถือเป็นสัญญาณที่ชัดเจนว่าเศรษฐกิจโลกชะลอตัว โดยปี 2565 เศรษฐกิจโลกขยายตัว 3.3% ส่วนในปี 2566 คาดว่าเศรษฐกิจโลกโตแค่ 2.6% จากการส่งออกที่ชะลอตัว และปริมาณการส่งออกที่ลดลง
 
ขณะที่แนวโน้มเศรษฐกิจไทยในปี 2566 สศช.ได้ปรับประมาณการเติบโตลง จากเป้าหมายเดิมคาดว่าจะขยายตัว 3 - 4% เหลือแค่ขยายตัวได้ 2.7 - 3.7% หรือค่ากลางคือ 3.2% โดยฝากความหวังเรื่องการฟื้นตัวของการท่องเที่ยวว่าจะสามารถขับเคลื่อนเศรษฐกิจเป็นหลัก ควบคู่กับการบริโภคภายในประเทศ